Oglas

Glasovanje na referendumu o zakonu o spremembah in dopolnitvah zakona o zakonski zvezi in družinskih razmerjih bo v nedeljo, 20. decembra. Državna volilna komisija je sporočila, da je sodelovanje v kampanji napovedalo 39 organizatorjev. Volivci bodo na referendumu odgovarjali na vprašanje, ki se glasi: Ali ste za to, da se uveljavi zakon o spremembah in dopolnitvah zakona o zakonski zvezi in družinskih razmerjih, ki ga je sprejel državni zbor na seji dne 3. marca 2015?



Po novi referendumski ureditvi se mora za zavrnitev zakona na referendumu izreči večina tistih, ki se udeležijo referenduma, pri čemer pa mora ta večina hkrati predstavljati tudi najmanj 20 odstotkov vseh volilnih upravičencev. Po trenutno veljavnem zakonu o zakonski zvezi in družinskih razmerjih je zakonska zveza skupnost moža in žene. Novela pa to spreminja tako, da določa, da je zakonska zveza skupnost dveh oseb, s čimer izenačuje pravice istospolnih in heterospolnih parov.